बोलीं- मैं काम कर रही हूं क्योंकि फ्यूचर में मुझे पैसों के लिए हाथ न फैलाना पड़े
Shehnaaz Gill opened up about her personal and professional life and spoke about her plans for marriage. शहनाज गिल के शो 'देसी वाइब्स विद शहनाज गिल' में भुवन बाम स्पेशल गेस्ट के रूप में शामिल हुए। इस दौरान शहनाज ने भुवन से अपनी पर्सनल लाइफ से लेकर प्रोफेशनल लाइफ के बारे में बात की
शहनाज गिल के शो 'देसी वाइब्स विद शहनाज गिल' में भुवन बाम स्पेशल गेस्ट के रूप में शामिल हुए। इस दौरान शहनाज ने भुवन से अपनी पर्सनल लाइफ से लेकर प्रोफेशनल लाइफ के बारे में बात की। साथ ही शहनाज ने कहा कि अब उन्हें शादी जैसी चीजों पर विश्वास नहीं है और वो सिर्फ इसलिए कमा रही हैं क्योंकि उन्हें आगे जा कर किसी के सामने पैसों के लिए हाथ न फैलाना पड़े।
आगे जाकर मैं काम करने की पूरी कोशिश करूंगी
शहनाज ने शो में अपनी शादी के बारे में बात करते हुए कहा, 'लाइफ में आपको नहीं पता न कि आपका फ्यूचर क्या है? आपको हर चीज के लिए तैयार रहना चाहिए। अभी मेरे पास करने के लिए कुछ चीजें हैं तो मैं वही कर रही हूं। आगे जाकर मैं काम करने की पूरी कोशिश करूंगी। कोशिश करूंगी कि काम मिलता रहे, लेकिन अगर मुझे काम नहीं मिला तो कम से कम मेरे पास इतनी सेविंग तो होनी चाहिए कि मैं फ्यूचर में पैसों के लिए किसी के आगे हाथ न फैलाऊं।'
मुझे लाइफ में बहुत आगे जाना है
शहनाज ने आगे कहा, 'अब मुझे शादी वगैरह में विश्वास नहीं है। अभी मुझे लाइफ में बहुत आगे जाना है। लेकिन मुझे लगता है कि मैं अपनी सेविंग रखूं। मैं ऐसा नहीं सोचती कि मैं पैसे उड़ाऊं, मैं सेव करना चाहती हूं।'
2021 में हुआ था सिद्धार्थ का निधन
दरअसल शहनाज, सिद्धार्थ शुक्ला को बहुत पसंद करती थीं। मीडिया रिपोर्ट्स के मुताबिक दोनों रिलेशनशिप में भी थे। 2 सितंबर 2021 को 40 साल की उम्र में सिद्धार्थ का निधन हो गया था। उन्हें हार्ट अटैक आया था, जिसके बाद उन्हें मुंबई के कूपर अस्पताल ले जाया गया, जहां डॉक्टर्स ने उन्हें मृत घोषित कर दिया था। कहा जाता है कि सोने से पहले सिद्धार्थ ने कुछ दवाएं ली थीं। इसके बाद ही उनकी हालत बिगड़ती चली गई थी। सिद्धार्थ ने शहनाज की गोद में अपनी आखिरी सांस ली थी।
मैंने नया घर लिया है
शहनाज ने एपिसोड में ये भी खुलासा किया कि उन्होंने नया घर खरीदा है। इस बारे में आगे बात करते हुए उन्होंने कहा, 'मैंने नया घर लिया है, आप आना कभी मेरे घर पे, लेकिन मेरे कुछ रूल्स हैं। जैसे बिस्तर पर सोने से पहले बालों में तेल नहीं होना चाहिए। सोने से पहले नहाना पड़ेगा। वॉशरूम नहीं जाना।' शहनाज कहती हैं कि उन्हें ऐसे लोग बिल्कुल पसंद नहीं आते जो घर गंदा कर देते हैं।
30 करोड़ की संपत्ति की मालकिन हैं शहनाज गिल
2022 की रिपोर्ट्स के अनुसार शहनाज गिल की नेटवर्थ 4 मिलियन डॉलर यानी 30 करोड़ रुपए है। शहनाज गिल के इंस्टाग्राम अकाउंट पर 13.9 मिलियन फॉलोवर्स हैं। यहां किसी ब्रांड के प्रमोशन के लिए शहनाज 8-10 लाख रुपए चार्ज करती हैं। सालाना ब्रांड एंडोर्समेंट से शहनाज 3 करोड़ रुपए तक की कमाई कर लेती हैं। शहनाज के मुंबई और चंडीगढ़ में घर हैं। बिग बॉस 13 शो के लिए शहनाज को हर हफ्ते के लिए 4.5 लाख रुपए फीस दी गई थी।
